עודד תאומי

[250px|ממוזער|שמאל|עודד תאומי ונינט דינר בסצנה מן הסרט "[הם היו עשרה", 1960]]
**עודד תאומי** (20 ביוני 1937 – 1 במרץ 2019) היה שחקן תיאטרון, קולנוע וטלוויזיה ישראלי, מגדולי השחקנים של התיאטרון הישראלי. שימש כמרצה בחוג לתיאטרון של אוניברסיטת תל אביב.

## ביוגרפיה
ממוזער|עודד תאומי, 2010
תאומי נולד בתל אביב וסיים את לימודיו התיכוניים בגימנסיה הרצליה. הוא דור שני לבמת התיאטרון: אביו, מאיר תאומי, היה שחקן תיאטרון "האוהל" שנרצח באירוע הידוע כרצח בגן הוואי ב-10 באוגוסט 1947, ודודו, יעקב טימן, היה שחקן תיאטרון "המטאטא". טימן אף דאג לשבץ את עודד אחיינו בתפקידי ילד בהצגות התיאטרון.

עודד תאומי שירת בצה"ל בלהקת פיקוד המרכז, ובשנת 1958 הצטרף לתיאטרון הקאמרי וגילם מאז עשרות תפקידים, רובם ב"קאמרי" אך גם בתיאטרון הבימה, בתיאטרון האוהל ובתיאטרון בית ליסין. במחזות השקספיריים הוא גילם את ז'אק ב"כטוב בעיניכם", את יאגו ב"אותלו", את ריצ'רד ב"ריצ'רד השלישי" ואת קוריולנוס. במחזות ידועים אחרים הוא היה ג'ון ב"אוליאנה", טריגורין ב"השחף", ד"ר אסטרוב ב"הדוד וניה", סליירי ב"אמדאוס", ד"ר סטוקמן ב"אויב העם", נילס בוהר ב"קופנהגן", וילי ברנדט ב"דמוקרטיה", פרופ' היגינס במחזמר "גבירתי הנאווה", סולנס ב"אלוף הבונים" ועוד. במחזאות העברית הוא גילם את ישראל קסטנר בהצגה "קסטנר", וכן שיחק ב"כנרת כנרת", "ערפל" ו"צור וירושלים". כמו כן דיבב בהצגת הילדים "הרפתקאות גידי ורותי בחלל" שנכתבה על ידי אנטול גורביץ' והועלתה בתיאטרון הבובות הישראלי.

בראשית שנות ה-70 השתתף גם בשני מופעים לילדים: במופע עם נעמי שמר שנקרא "נעמי שמר שרה לילדים ועודד תאומי עושה להם הצגות", שבו ביצע לראשונה את השיר "אלף בית", ולאחר מכן במופע עם חוה אלברשטיין בשם "חוה ועודד בארץ הקסמים". שני המופעים הועלו על גבי תקליטים.

במהלך שנות ה-70 העלה תאומי שלוש הצגות יחיד פרי עטו שעסקו בספיריטואליזם - "מעל ומעבר", "אותות ומופתים" ו"על החיים ועל המוות".

תאומי שיחק במספר סרטי קולנוע ישראליים, בהם: "חולות לוהטים", "הם היו עשרה", "חבורה שכזאת", "תעלת בלאומילך", "מרגו שלי", "המניע לרצח", "מבצע יונתן", "החוב" ו"סוף שבוע בגליל". הוא הנחה את סדרת הטלוויזיה לילדים "הספינה המזמרת" בשנת 1973, שיחק בסדרת הטלוויזיה "כתב פלילי". גילם בפרק "מסדר הזיהוי" מתוך הסדרה "סיפורים לשעת לילה מאוחרת" אדם שנקלע במקרה למסדר זיהוי משטרתי ומואשם ברצח. השתתף בדרמות הטלוויזיה האמריקאיות "סיפורו של דוד" (1976), ו"אישה ושמה גולדה" (1982). בשנת 1996 שיחק תאומי את תפקיד המנצח וילהלם פורטוונגלר שנחשד בקשרים עם המפלגה הנאצית בהצגה שעלתה בתיאטרון הקאמרי. הופיע בתפקידים קטנים בסרטים האמריקאיים "The Long Shadow" מ-1992, "קוד אומגה" (1999) ו"מינכן" (2005).

בשנת 2007 כיכב במחזה "מותו של סוכן" מאת ארתור מילר שעלה בקאמרי וזכה לביקורות נלהבות. לכבוד יום הולדתו ה-70 נערכה הצגה חגיגית של המחזה בה הוקרן גם סרט קצר המתעד את פעילותו של תאומי על במת התיאטרון הישראלי. שנה אחר כך כיכב במחזה "החגיגה", בהפקה משותפת של הבימה והקאמרי, דרמה שהיא עיבוד לבמה של סרטם של תומאס וינטרברג ומוגנס רוקוב "החגיגה", שנחשב לאחד הסרטים הטובים ביותר שנעשו לפי אסכולת דוגמה. על תפקידו במחזה שוב זכה לביקורות נלהבות.

בשנת 2015 שיחק בתפקיד ראשי לצד גילה אלמגור ומרים זוהר בסרט "ציפורי חול" בבימויו של אמיר וולף. על תפקידו בסרט היה מועמד לפרס אופיר לשחקן הראשי הטוב ביותר לשנת 2015.

בשנת 2017 ערך תיאטרון הקאמרי מופע מחווה בעקבות הידרדרות במצבו הבריאותי של תאומי.

## חיים אישיים

בשנת 2007 התגלה בגופו סרטן שלפוחית השתן, ממנו החלים.
רעייתו, חוה, נפטרה מלוקמיה ב-2012.
תאומי נפטר מדום לב בשנתו ב-1 במרץ 2019, בגיל 81. בתו אמירה תאומי היא מנכ"לית להקת המחול הקיבוצית, ובתו עינת תאומי היא פסיכולוגית קלינית בכירה בכללית.

## פרסים והוקרה
* 2008 – פרס רוזנבלום לאמנויות הבמה על מפעל חיים.
* 2010 – פרס התיאטרון הישראלי על מפעל חיים.
* 2017 – פרס אריק איינשטיין לאמנים ותיקים.

## הצגות בהשתתפותו (רשימה חלקית)

## פילמוגרפיה
**בקולנוע**
* חולות לוהטים (1960)
* הם היו עשרה (1960)
* בעל החלומות (1962)
* חבורה שכזאת (1962)
* דליה והמלחים (1964)
* שבת המלכה (1965)
* המניע לרצח (1966)
* תעלת בלאומילך (1969)
* מרגו שלי (1969)
* The Passover Plot (1976)
* מבצע יונתן (1977)
* אישה ושמה גולדה (1982)
* The Long Shadow (1992)
* סופר בוי (1998)
* קוד האומגה (1999)
* מינכן (2005)
* החוב (2007)
* סוף שבוע בגליל (2008)
* מקבל ההחלטות (2010)
* ציפורי חול (2016)

**בטלוויזיה**
* קשר משפחתי (1988-1991)
* סיפורים לשעת לילה מאוחרת (1991)
* כתב פלילי (2005)
* תמרות עשן (2011)

## קישורים חיצוניים

* 
* 
* 
* 
* 
* 
## הערות שוליים

קטגוריה:אנשי היישוב ילידי הארץ
קטגוריה:בוגרי גימנסיה הרצליה
קטגוריה:חברי להקת פיקוד המרכז
קטגוריה:שחקני תיאטרון ישראלים
קטגוריה:שחקני תיאטרון המטאטא
קטגוריה:שחקני התיאטרון הקאמרי
קטגוריה:שחקני תיאטרון הבימה
קטגוריה:שחקני קולנוע וטלוויזיה ישראלים
עודד
קטגוריה:זוכי פרס התיאטרון הישראלי: מפעל חיים
קטגוריה:זוכי פרס רוזנבלום
קטגוריה:שכונת למד: אישים
קטגוריה:יקירי תל אביב-יפו לשנת 2012
קטגוריה:זוכי פרס אריק איינשטיין: תיאטרון
קטגוריה:אישים הקבורים בבית הקברות ירקון
קטגוריה:ישראלים שנולדו ב-1937
קטגוריה:ישראלים שנפטרו ב-2019